ราคาทองปิดบวกวันศุกร์บวกเกือบ 7 ดอลล์ ตลาดคาดเฟดยังไม่ขึ้นดอกเบี้ย
สัญญาทองคำตลาดนิวยอร์กปิดบวกเมื่อวันศุกร์ที่ผ่านมา (8 พ.ค.) เนื่องจากนักลงทุนคาดการณ์ว่า ธนาคารกลางสหรัฐ (FED) จะยังไม่ปรับขึ้นอัตราดอกเบี้ยในเร็วๆนี้ หลังจากตัวเลขจ้างงานนอกภาคเกษตรของสหรัฐเพิ่มขึ้นไม่มากเท่าที่นักวิเคราะห์คาดการณ์ไว้
11 พ.ค. 2558

สำนักข่าวอินโฟเควสท์รายงานว่า สัญญาทองคำตลาดนิวยอร์กปิดบวกเมื่อวันศุกร์ที่ผ่านมา (8 พ.ค.) เนื่องจากนักลงทุนคาดการณ์ว่า ธนาคารกลางสหรัฐ (FED) จะยังไม่ปรับขึ้นอัตราดอกเบี้ยในเร็วๆนี้ หลังจากตัวเลขจ้างงานนอกภาคเกษตรของสหรัฐเพิ่มขึ้นไม่มากเท่าที่นักวิเคราะห์คาดการณ์ไว้
ทั้งนี้ สัญญาทองคำตลาด COMEX (Commodity Exchange) ส่งมอบเดือนมิ.ย.เพิ่มขึ้น 6.7 ดอลลาร์ หรือ 0.57% ปิดที่ 1,188.90 ดอลลาร์/ออนซ์, สัญญาโลหะเงินส่งมอบเดือนก.ค.เพิ่มขึ้น 16.8 เซนต์ ปิดที่ 16.465 ดอลลาร์/ออนซ์, สัญญาพลาตินัมส่งมอบเดือนก.ค.เพิ่มขึ้น 12.1 ดอลลาร์ ปิดที่ 1,143.50 ดอลลาร์/ออนซ์ และสัญญาพัลลาเดียมส่งมอบเดือนมิ.ย.เพิ่มขึ้น 16.60 ดอลลาร์ หรือ 2.1% ปิดที่ 802.35 ดอลลาร์/ออนซ์
สัญญาทองคำดีดตัวขึ้นจากกระแสคาดการณ์ที่ว่า เฟดจะยังไม่ปรับขึ้นอัตราดอกเบี้ยในเร็วๆนี้ หลังจากมีรายงานว่าตัวเลขจ้างงานของสหรัฐเพิ่มขึ้นไม่มากเท่าที่นักวิเคราะห์คาดการณ์ไว้ โดยกระทรวงแรงงานสหรัฐเปิดเผยเมื่อวานนี้ว่า ตัวเลขการจ้างงานนอกภาคเกษตรเพิ่มขึ้น 223,000 ตำแหน่งในเดือนเม.ย. จากระดับ 85,000 ตำแหน่งในเดือนมี.ค. ขณะที่อัตราการว่างงานลดลงสู่ระดับ 5.4% ซึ่งเป็นระดับต่ำสุดในรอบเกือบ 7 ปี
นักวิเคราะห์คาดการณ์ก่อนหน้านี้ว่า การจ้างงานจะเพิ่มขึ้น 224,000 ตำแหน่งในเดือนเม.ย. และอัตราการว่างงานจะลดลงสู่ 5.4% นอกจากนี้ กระทรวงแรงงานสหรัฐยังได้ทบทวนตัวเลขการจ้างงานในเดือนก.พ.และมี.ค. โดยปรับลดลง 39,000 ตำแหน่งจากที่มีการรายงานก่อนหน้านี้